Macron l-a dus pe Xi în Pirinei. Gafa evitată în ultimul moment la 2.150 de metri altitudine
După ceremonia de marți de la Palatul Elysee, Emmanuel Macron l-a plimbat pe Xi Jinping prin Pirinei.
Această etapă a vizitei a fost descrisă ca o evadare "personală", menită să permită un dialog mai direct în privința războiului din Ucraina, dar și a dezacordurilor comerciale cu China.
Marți seară, liderul de la Beijing și-a început vizita oficială în Serbia. Iar miercuri urmează să ajungă în Ungaria.
Xi Jinping a ajuns marți seară pe aeroportul din Belgrad. Aeronava prezidențială, care a plecat din Paris, a fost escortată de avioane de luptă MIG-29. Vizita în Serbia are loc în ziua comemorării a 25 de ani de la un eveniment tragic. În 1999, trupele NATO au lovit din greșeală ambasada Chinei la Belgrad. Au fost uciși atunci trei jurnaliști chinezi.
Prăjitura scoasă rapid din meniu
Însă obiectivul principal al prezenței liderului din China în Serbia și Ungaria este unul economic. În cele două state, companiile chineze au în desfășurare numeroase proiecte de infrastructură.
Înainte de a părăsi Franța, Xi Jinping a fost în Pirinei, un loc important pentru președintele Emmanuel Macron. Acolo, oaspeții au avut parte de un spectacol tradițional.
Apoi, cuplurile prezidențiale au luat masa de prânz într-un restaurant aflat la 2.150 de metri altitudine, într-un pas montan, izolat, aproape de granița cu Spania.
Din meniu au făcut parte preparate specifice locului. Inițial, pe lista de bucate s-a strecurat și numele unui desert care risca să ducă la interpretări mai puțin fericite. Este vorba despre „Prăjitura Rusă” - o pastă de biscuiţi cu migdale şi praline, originară din Crimeea, care a fost înlocuită în ultima clipă cu o tartă cu afine. Invitații au primit și o supă tradițională, dar și carne de miel confiată.
Matieu Coache, corespondent BFM TV: „Sunt pe urmele bunicilor lui Emmanuel Macron, în special bunica lui, de care era foarte apropiat. Acestea sunt locurile unde, în copilărie, venea în vacanțele de vară. Este un gest de răspuns la ceremonia ceaiului, oferită celor doi președinți, anul trecut, în reședința oficială din Canton, unde tatăl președintelui chinez a locuit pe când era guvernator al provinciei Guangdong”.
În Pirinei, în acest cadru atipic pentru o vizită diplomatică, cei doi lideri au abordat din nou subiectele internaționale și punctele de dezacord.
Iar schimbul de cadouri nu a lipsit. Emmanuel Macron i-a oferit lui Xi Jinping un vas realizat de un maestru sticlar, ca un omagiu pentru China. De asemenea, ediții traduse în limba chineză a scrierilor lui Victor Hugo: culegerea de poeme "Contemplațiile" și romanul "Notre-Dame de Paris".
Sursa: Getty
Dată publicare:
08-05-2024 09:09